Jokaisen omaisuus on turvattu. Omaisuuden pakkolunastuksesta yleiseen tarpeeseen täyttä korvausta vastaan säädetään lailla. Näin sanoo Suomen perustuslain 15 §. Saapa nähdä pitääkö se paikkansa, kun sote- ja maakuntalainsäädännössä aiotaan velvoittaa kuntayhtymät luovuttamaan sairaalansa ja muu omaisuutensa perustettaville maakunnille korvauksetta. Itse asiassa niitä ei ensi alkuun luovuteta edes maakunnille, vaan osakeyhtiölain mukaan toimivalle yritykselle, joka on toiminut reilun vuoden verran ilman lainsäädännöllistä pohjaa.

Vuosi sitten perustettiin Maakuntien tilakeskus Oy, ja johtajat siihen valittiin myös vuosi sitten ilman avointa hakua projektiryhmän kokouksessa. Asiakkuus-, rakennuttamis- ja ylläpitojohtajat valittiin Maakuntien tilakeskuksen projektiryhmän sisältä. Parhaat asiantuntijat löytyvät tietenkin porukasta, joka valmistelee asiaa.

Maakuntien tilakeskus on nyt Senaatti-kiinteistöjen tytäryhtiö, mutta siirtyy 1.1.2020 maakuntien omistukseen. Se on sote- ja maakuntauudistuksen osana perustettu valtakunnallinen palvelukeskus, jonka tehtävänä on huolehtia kaikista tulevien maakuntien tarvitsemista tiloista – erikoissairaanhoidon, terveyskeskusten ja sosiaalipalveluiden tiloista pelastusasemiin ja toimistoihin.

Omaisuus siirtyy yhtiölle vuoden 2020 alussa korvauksetta. Näin muun muassa sairaanhoitopiirien miljardien arvoinen kiinteistöomaisuus luovutetaan vastikkeetta Maakuntien tilakeskus Oy:lle, joka sitten vuokraa tilat maakunnille, jotka järjestävät tiloissa täsmälleen samaa toimintaa, jota niissä on nytkin. Sen luovutettavan kiinteistöomaisuuden ovat kunnat rakentaneet omilla rahoillaan, usein vielä velaksi. Kiinteistöt annetaan ilmaiseksi, mutta velat jäävät kuntiin. Projektiryhmä on jo vuosi sitten jakanut johtajien paikat itselleen, vaikka uudistus toteutuu vasta vajaan kahden vuoden kuluttua.

Yhtiön verkkosivujen mukaan sen kiinteistöomaisuus on 3,4 miljardia euroa, ja meneillään on neljän miljardin investoinnit. Vuosittaiseiksi vuokratuotoiksi maakunnilta yhtiö arvioi 1,75 miljardia euroa.

Kuntayhtymien omaisuus kuuluu kiistatta kunnille ja viime kädessä kuntalaisille. Hallitus perustelee ilmaista luovuttamista sillä, että ne on rakennettu julkisin varoin. Perustelu ontuu, sillä eivät kunnat ja muut julkiset toimijat koskaan ole luovuttaneet omaisuutta ilmaiseksi toisilleen. Kenellekään ei ole tullut edes mieleen ehdottaa moista, ja jos olisi tullut, niin hänet olisi tyrmätty heti perustuslain omaisuuden suojalla. Omaisuutta vastikkeetta luovuttaneet kuntapäättäjät olisi passitettu oikeuteen. Laissa ja kuntayhtymien omissa säännnöissä on kerrottu miten olisi meneteltävä. Ensin omaisuus pitäisi jakaa osakaskunnille, ja sen jälkeen kunnille olisi maksettava omaisuudesta täysi arvo.

Näin ei kuitenkaan aiota tehdä. Olen itse ollut tilaisuudessa, jossa valtion edustaja sanoi korvausta mahdollisesti maksettavan vain poikkeustapauksessa ja vain suurissa taloudellisissa vaikeuksissa oleville kunnille. Toisin sanoen asiansa huonosti hoitaneet saattaisivat saada korvausta, mutta hyvin hoitaneet eivät.

Sipilän hallitus on monta kertaa hakannut päätään perustuslakiin, mutta ei ota opikseen. Saa nähdä mitä mieltä perustuslakivaliokunta on tällä kertaa.